หุ้นน้ำมันลูบคมตลาดทุน
วานนี้มูลค่าการซื้อขายหุ้นในตลาดหุ้นไทยกลับมาหนาแน่น หรือกว่า 6.99 หมื่นล้านบาท
1 ธ.ค. 2559

ธนะชัย ณ นคร
 
วานนี้มูลค่าการซื้อขายหุ้นในตลาดหุ้นไทยกลับมาหนาแน่น หรือกว่า 6.99 หมื่นล้านบาท
ถือว่าดีขึ้นจากหลายวันก่อนหน้านี้ ที่ตัวเลขออกมาต่อวันไม่เกิน 4 หมื่นล้านบาท
มาร์เก็ตติ้งนั่งตบยุงกันเพลินเลย
ที่น่าสนใจคือ ในช่วงชั่วโมงสุดท้าย วอลุ่มซื้อขายเข้ามาถึง 3 หมื่นล้านบาท
ในมุมมองของนักวิเคราะห์บอกว่า เป็นการ “ปรับพอร์ต” ของนักลงทุน หลังจากตลาดหุ้นไทยได้ถูกปรับเพิ่มน้ำหนักลงทุนจาก MSCI เมื่อวานนี้ (30 พ.ย.)
ส่วนเรื่อง “น้ำมัน” ก็เป็นปัจจัยหนุนเช่นกัน
ตลอดวานนี้ มีรายงานข่าวออกมาเป็นระยะว่า น่าจะมีข่าวดีสำหรับการประชุมของประเทศผู้ส่งออกน้ำมัน หรือกลุ่มโอเปก ที่มีการประชุมกันที่กรุงเวียนนา ประเทศออสเตรีย
หลายประเทศสมาชิกพร้อมให้ความร่วมมือในการปรับลดกำลังการผลิต
ระหว่างนั่งเขียนคอลัมน์นี้
ดัชนีดาวโจนส์ล่วงหน้าก็ดีดขึ้นเช่นกัน เพื่อขานรับกับการคาดการณ์ที่ว่า กลุ่มโอเปกจะบรรลุข้อตกลงกันได้
สัญญาน้ำมันดิบล่วงหน้า ยิ่งแล้วใหญ่ครับ
เพราะปรับขึ้นมาอย่างแรงกว่า 6% ทำให้สัญญาน้ำมันดิบเวสต์เท็กซัส (WTI) วิ่งขึ้นมาเกือบแตะ 48 ดอลลาร์/บาร์เรล เมื่อเวลาประมาณ 18.00 น.
ก่อนการประชุมที่กรุงเวียนนาจะเริ่มขึ้น
ข่าวเกี่ยวกับประเทศในกลุ่มโอเปก และนอกโอเปก นำโดยรัสเซีย มีออกมาต่อเนื่อง
หากวันไหนใครออกมากล่าวที่เป็นข่าวเชิงบวกสักหน่อย
                สัญญาน้ำมันดิบก็ดีดขึ้นทันที
แต่หากช่วงไหน วันใด มีข่าวเชิงลบ หรือประเทศใดออกมาพูดเป็นเชิงว่า ยังคงต้องการคงกำลังการผลิตน้ำมันของตนเองไว้
หรืออาจไม่ได้เข้าร่วมประชุมกับกลุ่มโอเปก
สัญญาน้ำมันดิบก็ปรับลงทันที
ก่อนหน้านี้มีการประชุมของกลุ่มโอเปกอยู่หลายครั้ง
ครั้งล่าสุดคือเมื่อเดือนกันยายนที่ผ่านมา
ในวันนั้น ก็มีข่าวว่า อาจจะมีการบรรลุข้อตกลงเพื่อปรับลดกำลังการผลิตกันได้
ทว่าในที่สุดก็ไม่สามารถตกลงกันได้ และให้แต่ละประเทศไปทำการบ้าน นั่งทบทวนกันใหม่ แล้วนัดประชุมกันอีกครั้งเมื่อวานนี้ (30 พ.ย.) หรือเวลา 16.00 น. ตามเวลาในประเทศไทย
ปัญหาก่อนหน้านี้คือ อิหร่าน ไม่ต้องการปรับลดกำลังการผลิตของตนเองออกมา เพราะต้องการผลิตน้ำมันดิบชดเชยกับช่วงที่ถูกคว่ำบาตรไป
ไนจีเรีย และลิเบียก็ไม่ต้องการเช่นกัน
เพราะทั้ง 2 ประเทศอยู่ในช่วงภาวะสงคราม หรือเกิดความขัดแย้งภายในประเทศ
ในที่ประชุมของกลุ่มโอเปกเลยพอจะหยวนๆ ให้กับ 3 ประเทศดังกล่าวได้รับการยกเว้นไม่ต้องปรับลดกำลังการผลิต
กลุ่มโอเปกนั้น ต้องการปรับลดกำลังการผลิตน้ำมันดิบจากระดับ 33.6 ล้านบาร์เรลต่อวัน ลงมาเหลือที่ 33.5–33.0 ล้านบาร์ต่อวัน หรือลดลงมา  6 แสนบาร์เรล ถึง 1 ล้านบาร์เรลต่อวัน
โกลด์แมน แซคส์ ได้ออกบทวิเคราะห์เกี่ยวกับราคาน้ำมัน
โดยระบุว่า สมาชิกโอเปกจะเผชิญกับการเจรจาต่อรองอย่างหนักในการประชุม
และหากตกลงกันไม่ได้ จะทำให้ราคาน้ำมันดิบอยู่ที่ระดับเฉลี่ย 45 ดอลลาร์/บาร์เรลจนถึงช่วงฤดูร้อนปีหน้า
ทว่า หากโอเปกบรรลุข้อตกลงลดการผลิตน้ำมันสู่ระดับ 32.5 ล้านบาร์เรล/วัน ลดลงจาก 33.82 ล้านบาร์เรล/วันในเดือน ต.ค. ราคาน้ำมันดิบก็จะดีดตัวขึ้นทะลุกรอบ 50 ดอลลาร์/บาร์เรล
วานนี้ หุ้น PTT ปิดตลาดบวกขึ้นมา 7 บาท ปิดที่ 349 บาท เปลี่ยนแปลง 2.05%
ส่วน PTTEP บวก1 บาท ปิดที่ 82.50 บาท เปลี่ยนแปลง 1.23%
TOP ปิดบวก 2 บาท ปิดที่ 74.00 บาท เปลี่ยนแปลง 2.78%
IRPC ก็บวกขึ้นมา 0.06 บาท ปิดที่ 4.84 บาท เปลี่ยนแปลง 1.26%
เช้าวันนี้ ผลการหารือของกลุ่มโอเปกน่าจะมีออกมาแล้ว แต่ราคาน้ำมัน กับหุ้นน้ำมัน
ราคาต่างวิ่งกันไปล่วงหน้ากันแล้ว
 
 